Nabucco (gaasijuhe)

Nabucco on kavandatav gaasijuhe, mis transpordiks maagaasi Türgist Austriasse, läbides teel Bulgaaria, Rumeenia ja Ungari. Gaasijuhe algaks Erzurumist, mis 2009. aasta maikuu seisuga on Bakuu-Thbilisi-Erzurumi gaasijuhtme ning Tabriz-Erzurumi gaasijuhtme ühinemispunktiks, ning lõppeks Baumgartenis Austrias. Juhtme kogupikkus oleks 3300 kilomeetrit.

Projekti nimi on laenatud Giuseppe Verdi samanimeliselt ooperilt, mida projekti viie partneri esindajad varase kõnelustevooru järel Viini Riigiooperis ühiselt kuulamas käisid. (Verdi ooperi nimi omakorda on juudid Juudamaalt välja ajanud Babüloonia kuninga Nebukadnetsar II itaaliakeelne lühendatud nimi.)

Projekt algatati 2002. aastal.

Nabucco oleks alternatiiviks olemasolevatele gaasitrassidele, mis läbivad Venemaa territooriumit ja konkureerib Gazpromi kavandatavate gaasijuhetega Blue Stream ja South Stream. Esimene neist kahest kulgeks Musta mere põhja mööda Venemaalt Türgisse ning suunduks seejärel Bulgaariasse, Serbiasse, ja Ungarisse. Teine aga ühendaks Venemaad ja Bulgaariat Musta mere põhja mööda otse, suundudes seejärel Serbia ja Ungari kaudu Austriasse (või Sloveenia kaudu Itaaliasse).

Nabucco gaasijuhet arendavasse rahvusvahelisse konsortsiumi kuuluvad OMV (juhtkompanii), MOL, Transgaz, Bulgargaz, BOTAŞ ja teistest hiljem liitunud RWE. Rahastajate seas on Euroopa Investeerimispank ning Euroopa Rekonstruktsiooni- ja Arengupank.

Võimalike gaasitarnijatena, kes Nabucco täidaksid, nähakse mitmeid Kesk-Aasia ja Lähis-Ida riike, esmaseks gaasiallikaks oleks Aserbaidžaani gaasiväli Shah Deniz. Hüpoteetilise suurtarnijana nähakse Türkmenistani, kuid see eeldaks poliitiliselt ebamugava Iraani kaasamist transiitmaana või Türkmenistani ja Aserbaidžaani ühendava gaasijuhtme ehitamist Kaspia mere põhja. Ka Iraani ennast nähakse hüpoteetilise gaasiallikana, pikemas perspektiivis võib ühineda Kasahstan. Lisaks võib Nabucco hakata transportima Egiptuse, Iraagi ja ehk koguni Venemaa gaasi.

Nabucco valmimisaasta oli plaanide kohaselt 2013, hinnaks 8 miljardit eurot. 
Esialgu transpordiks juhe aastas 4 kuni 13 miljardit kuupmeetrit gaasi, aastal 2020 juba 30 miljardit kuupmeetrit. Pikemas perspektiivis jõuaks Baumgartenisse pool transporditust, ülejäänu tarvitaksid transiitriigid ise.

2011. aastal lükati ehitamise algus tarnelepingute puudusel 2013. aastasse. Seoses sellega ei hakka gaasijuhe tööle enne 2017. aastat.

Nabucco poliitilist tähtsust silmas pidades on Türgi peaminister vihjanud, et Türgi võib projektist väljuda, kui Türgi kõnelusi Euroopa Liiduga ühinemiseks blokeeritakse. Projekti realiseerumisel on olnud üheks takistuseks Türgi soov saada enesele 15% toru läbivast gaasist.

2009. aasta juunikuus palgati gaasijuhtme poliitiliseks nõustajaks endine Saksamaa välisminister Joschka Fischer.

13. juulil 2009 allkirjastasid Austria, Bulgaaria, Rumeenia, Ungari ja Türgi ametliku kokkuleppe gaasijuhtme rajamiseks. Türgi parlament ratifitseeris leppe 4. juunil 2010.

Vaata ka 
 2008. aasta Lõuna-Osseetia sõda

Viited

Välislingid 
 Nabucco projekti koduleht
 Nabucco gaasijuhe EL abipaketist raha ei saa. Delfi.ee, 17. märts 2009.
 Lauri Linnamäe: Nabucco torujuhe võibki lõpuks teoks saada. E24.ee, 4. juuli 2009.
 Ott Heinapuu. Türkmenistani president: võime Euroopa Liidu torujuhtmele gaasi anda EPL.ee, 10. juuli 2009
 Eurooplased said Türgi nõusse Nabucco gaasijuhtme tingimustega EPL.ee 12. juuli 2009 
 12. juuli 2009, Kaisa Tahlfeld, Türgi on nõus osalema Nabucco gaasitrassis @ap3.ee
 13. juuli 2009, Anne Oja, Kuus riiki lõi käed Vene gaasimonopoli lõhkumiseks @ap3.ee
 13. juuli 2009, Madis Vaikmaa, Nabucco gaasitoru saab tõenäoliselt reaalsuseks @err.ee
 08. mai 2011, Kaja Koovit, Nabucco gaasijuhtme ehitus lükkub kaks aastat edasi

Torutransport
Gaasijuhtmed